CELEX: 32020Y0619(01)
Language: mt
Date: 2020-06-02 00:00:00
Title: Deċiżjoni tal-Bord Ewropew dwar ir-Riskju Sistemiku tat-2 ta’ Ġunju 2020 dwar il-kanċellazzjoni ta’ ċerti rapporti dwar azzjonijiet u miżuri meħuda skont ir-Rakkomandazzjoni BERS/2014/1 u r-Rakkomandazzjoni BERS/2015/2 tal-Bord Ewropew dwar ir-Riskju Sistemiku (BERS/2020/10) 2020/C 205/07

19.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 205/13
               
            
         DEĊIŻJONI TAL-BORD EWROPEW DWAR IR-RISKJU SISTEMIKU
         tat-2 ta’ Ġunju 2020
         dwar il-kanċellazzjoni ta’ ċerti rapporti dwar azzjonijiet u miżuri meħuda skont ir-Rakkomandazzjoni BERS/2014/1 u r-Rakkomandazzjoni BERS/2015/2 tal-Bord Ewropew dwar ir-Riskju Sistemiku
         (BERS/2020/10)
         (2020/C 205/07)
         IL-BORD ĠENERALI TAL-BORD EWROPEW DWAR IR-RISKJU SISTEMIKU,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b'mod partikolari l-Artikolu 3(2)(f) tiegħu,
         Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (2), u b’mod partikolari l-Artikolu 20 tagħha,
         Billi:
         
                     (1)
                  
                  
                     Fit-Taqsimiet 2.3.1 sa 2.3.3 tar-Rakkomandazzjoni BERS/2014/1 tal-Bord Ewropew dwar ir-Riskju Sistemiku (3), id-destinatarji ta’ dik ir-Rakkomandazzjoni huma mitluba jirrapportaw lill-Bord Ewropew dwar ir-Riskju Sistemiku (BERS), lill-Kunsill u lill-Kummissjoni dwar il-miżuri li ħadu d-destinatarji biex jikkonformaw mar-Rakkomandazzjoni, jew biex jiġġustifikaw b’mod adegwat kwalunkwe nuqqas ta’ azzjoni kull tliet snin. L-ewwel rapporti minn kull destinatarju kellhom jintbagħtu sat-30 ta’ Ġunju 2016. Il-ġabra tal-ewwel rapporti rċevuti ffurmaw il-bażi tal-ewwel valutazzjoni ta’ konformità mill-BERS dwar l-implimentazzjoni tar-Rakkomandazzjoni BERS/2014/1. Il-konklużjonijiet tal-valutazzjoni ġew approvati mill-Bord Ġenerali tal-BERS fl-1 ta’ Frar 2019 u r-Rapport ta’ Konformità fil-Qosor, li jipprovdi valutazzjoni tal-livell ta’ implimentazzjoni tar-Rakkomandazzjoni BERS/2014/1, mid-destinatarji tagħha, ġie ppubblikat fuq is-sit elettroniku tal-BERS f’Mejju 2019.
                  
               
                     (2)
                  
                  
                     Fit-Taqsima 2.3.1 tar-Rakkomandazzjoni BERS/2015/2 tal-Bord Ewropew dwar ir-Riskju Sistemiku (4), l-awtoritajiet relevanti huma mitluba jirrapportaw kull sentejn lill-BERS u lill-Kunsill dwar l-azzjonijiet meħuda b’risposta għal dik ir-Rakkomandazzjoni, jew biex jiġġustifikaw b’mod adegwat kwalunkwe nuqqas ta’ azzjoni. L-ewwel rapporti minn kull awtorità relevanti kellhom jintbagħtu sat-30 ta’ Ġunju 2017. Il-valutazzjoni tal-konformità għar-Rakkomandazzjoni għadha għaddejja.
                  
               
                     (3)
                  
                  
                     Id-Deċiżjoni BERS/2019/15 tal-Bord Ewropew dwar ir-Riskju Sistemiku (5) ipposponiet id-dati għas-sottomissjoni tat-tieni rapporti taħt ir-Rakkomandazzjonijiet BERS/2014/1 u BERS/2015/2 rispettivament b’sena sat-30 ta’ Ġunju 2020.
                  
               
                     (4)
                  
                  
                     Il-membri tal-BERS u d-destinatarji tar-Rakkomandazzjonijiet BERS/2014/1 u BERS/2015/2 qegħdin jevalwaw l-implikazzjonijet tal-coronavirus (COVID-19) u qegħdin isegwu firxa ta’ miżuri mmirati biex itaffu l-impatt fuq l-istabbiltà finanzjarja. Minħabba l-isfidi sinifikanti assoċjati mal-firxa tal-COVID-19, għalhekk huwa xieraq li d-destinatarji ma jibqgħux meħtieġa jissottomettu t-tieni rapporti taħt ir-Rakkomandazzjonijiet BERS/2014/1 u BERS/2015/2, li huma dovuti sat-30 ta’ Ġunju 2020.
                  
               
                     (5)
                  
                  
                     Din id-Deċiżjoni m’għandhiex taffettwa t-talbiet għas-sottomissjoni ta’ kwaluinkwe rapport sussegwenti taħt ir-Rakkomandazzjonijiet BERS/2014/1 u BERS/2015/2,
                  
               ADOTTA DIN ID-DEĊIŻJONI:
         
            Artikolu 1
            Kanċellazzjoni ta’ ċerti rapporti dwar azzjonijiet u miżuri meħuda
            
               1.   Id-destinatarji tar-Rakkomandazzjoni BERS/2014/1 m’għadhomx meħtieġa jissottomettu t-tieni rapport tagħhom, li huwa dovut sat-30 ta’ Ġunju 2020, dwar il-miżuri li huma ħadu biex jikkonformaw ma’ dik ir-Rakkomandazzjoni, jew biex jiġġustifikaw b’mod adegwat kwalunkwe nuqqas ta’ azzjoni.
               Xejn fil-paragrafu 1 m’għandu jaffettwa t-talba għas-sottomissjoni tar-rapporti sussegwenti dovuti skont id-dispożizzjonijiet tar-Rakkomandazzjoni BERS/2014/1.
            
            
               2.   Id-destinatarji tar-Rakkomandazzjoni BERS/2015/2 m’għadhomx meħtieġa jissottomettu t-tieni rapport tagħhom, li huwa dovut sat-30 ta’ Ġunju 2020, dwar l-azzjonijiet meħuda b’risposta għal dik ir-Rakkomandazzjoni, jew biex jiġġustifikaw b’mod adegwat kwalunkwe nuqqas ta’ azzjoni.
               Xejn fil-paragrafu 2 m’għandu jaffettwa t-talba għas-sottomissjoni tar-rapporti sussegwenti dovuti skont id-dispożizzjonijiet tar-Rakkomandazzjoni BERS/2015/2.
            
         
         
            Artikolu 2
            Dħul fis-seħħ
            Din id-Deċizjoni għandha tidħol fis-seħħ fit-3 ta' Ġunju 2020.
         
         
            Magħmul fi Frankfurt am Main, it-2 ta’ Ġunju 2020.
            
               
                  Kap tas-Segretarjat tal-BERS,
               
               
                  f’isem il-Bord Ġenerali tal-BERS
               
               Francesco MAZZAFERRO
            
         
         
            (1)  ĠU L 331, 15.12.2010, p. 1.
         
            (2)  ĠU C 58, 24.2.2011, p. 4.
         
            (3)  Rakkomandazzjoni BERS/2014/1 tal-Bord Ewropew dwar ir-Riskju Sistemiku tat-18 ta' Ġunju 2014 dwar gwida għall-iffissar tar-rati tar-riżerva kontroċiklika (ĠU C 293, 2.9.2014, p. 1).
         
            (4)  Rakkomandazzjoni BERS/2015/2 tal-Bord Ewropew dwar ir-Riskju Sistemiku tal-15 ta’ Diċembru 2015 dwar il-valutazzjoni tal-effetti transkonfinali ta’ miżuri tal-politika makroprudenzjali u r-reċiproċità volontarja tagħhom (ĠU C 97, 12.3.2016, p. 9).
         
            (5)  Deċiżjoni BERS/2019/15 tal-Bord Ewropew dwar ir-Riskju Sistemiku tat-28 ta' Ġunju 2019 dwar id-differiment ta’ ċerti rapporti dwar azzjonijiet u miżuri meħuda skont ir-Rakkomandazzjoni BERS/2014/1 u r-Rakkomandazzjoni BERS/2015/2 tal-Bord Ewropew dwar ir-Riskju Sistemiku (ĠU C 264, 6.8.2019, p. 2).